**Nota informativă**

***la proiectul hotărârii Guvernului privind modificarea şi completarea Instrucţiunii privind modul de eliberare a certificatului de concediu medical, aprobate prin Hotărîrea Guvernului nr. 469 din 24 martie 2005***

1. **Condiţiile ce au impus elaborarea proiectului**.

Prezentul proiect a fost elaborat în scopul ajustării modului de eliberare a certificatului de concediu medical la noile prevederi legislative, urmare a modificării a Legii nr. 289 din 22 iulie 2004 privind îndemnizaţiile pentru incapacitatea temporară de muncă şi alte prestaţii de asigurări sociale (prin Legea nr. 50 din 28 martie 2014) şi a Hotărîrii de Guvern nr. 108 din 03 februarie 2005 ,,Privind aprobarea Regulamentului cu privire la condiţiile de stabilire, modul de calcul şi de plată a îndemnizaţiilor pentru incapacitatea temporară de muncă” (prin Hotărîrea de Guvern nr. 544 din 08 iulie 2014).

Modificările şi completările propuse reglementează aspectele noi de eliberare şi prelungire a certificatelor de concediu medical şi vor contribui la excluderea neconcordanţei între modul de plată şi modul de eliberare a certificatelor de concediu medical.

1. **Principalele prevederi ale actului normativ prezentat.**

Reieşind din modificările efectuate în Legea nr. 289 din 22 iulie 2004 privind îndemnizaţiile pentru incapacitatea temporară de muncă şi alte prestaţii de asigurări sociale, prezentul proiect stabileşte reglementări noi privind eliberarea şi prelungirea certificatului de concediu medical pentru unele cazuri de boală sau traumatism, îngrijirea copilului bolnav, pentru concediu de maternitate, stipulează anumite aspecte ce ţin de completarea formularului certificatului de concediu medical, precum şi reglementează cazurile de anulare a certificatelor de concediu medical şi controlul asupra corectitudinii eliberării acestora.

Modificările operate la punctele 3 şi 5 stabilesc principiile generale de eliberare a certificatului de concediu medical şi de maternitate, precizînd categoriile de femei beneficiare de îndemnizaţii de maternitate şi cazurile de eliberare a certificatelor în perioada concediului anual, perioada de probă sau ziua concedierii.

Noile prevederi ale punctelor 9, 11 şi 12 reglementează modul de eliberare a certificatelor de concediu medical în cazul cînd boala a survenit în afara locului de trai şi în cazurile tratamentului de durată.

Luînd în consideraţie existenţa unor probleme ce ţin de calculul zilelor de incapacitate temporară de muncă neîntreruptă în cazul trecerii dintr-un an calendaristic în altul, punctul 10 a fost modificat conform noilor prevederi legislative. Calculul zilelor în aceste cazuri se va efectua pentru toată perioada, începînd cu prima zi de incapacitate temporară de muncă, fapt care va exclude dublarea duratei de prelungire a certificatelor în cazul cînd boala survine în a doua jumătate a anului şi se prelungeşte în anul următor.

Reieşind din modificările şi completările referitor la îndemnizaţiile de maternitate şi pentru îngrijirea copilului bolnav din Legea nr. 289 din 22 iulie 2004 privind îndemnizaţiile pentru incapacitatea temporară de muncă şi alte prestaţii de asigurări sociale, au fost expuse în redacţie nouă compartimentele respective din Instrucţiunea privind modul de eliberare a certificatului de concediu medical.

Astfel, certificatul pentru îngrijirea copilului bolnav se eliberează pînă la vîrsta copilului de 10 ani, iar pentru copii cu grad de dizabilitate sau maladie oncologică pînă la vîrsta de 16 ani.

Durata totală pentru care se eliberează certificatul pentru îngrijirea copilului bolnav se stabileşte pînă la 60 zile cumulativ într-un an calendaristic, cu excepţia cazurilor de boli contagioase, oncologice, tuberculoză, SIDA, imobilizare într-un aparat gipsat sau intervenţii chirurgicale.

În scopul asigurării protecţiei sociale a femeilor gravide şi creării condiţiilor de siguranţă pentru dezvoltarea fătului a fost stabilită prevedere nouă de eliberare a certificatului pentru concediu de maternitate strict la a 30-a săptămînă de sarcină. În cazul sarcinii cu 3 şi mai mulţi copii a fost majorată durata pentru concediului de maternitate pînă la 182 zile calendaristice, care include 112 zile – concediu prenatal şi 70 zile – concediu postnatal.

Concomitent a fost reglementată eliberarea certificatelor pentru concediu de maternitate în cazurile cînd căsătoria s-a înregistrat după 30 săptămâni de sarcină sau nu a fost posibilă din motive argumentate (aflarea în staţionar, plecarea din ţară etc.), eliberarea certificatului la a 30-a săptămînă de sarcină.

În scopul excluderii barierelor birocratice şi circuitului suplimentar neargumentat al pacienţilor pentru prelungirea certificatelor de concediu medical, au fost operate modificări la punctele 11, 14, 39, 45 şi 47, prin care s-a exclus necesitatea deciziei Consiliului Medical Consultativ pentru prelungirea certificatului de concediu medical după a 6-a zi de incapacitate temporară de muncă, eliberarea certificatului în următoarele 3 zile după restabilirea capacităţii de muncă sau pentru tratamentul balneo-sanatorial.

În cazurile tratamentului de durată, justificate din punct de vedere medical (tuberculoză, cancer, traumatisme etc.) prelungirea certificatului de concediu medical poate fi efectuată de către medicul curant pentru o perioadă de pînă la 30 zile calendaristice la o singură prelungire.

Eliberarea certificatelor de model naţional în locul actelor ce confirmă incapacitatea temporară de muncă a persoanelor aflate temporar în străinătate, eliberarea certificatelor în afara locului de trai, precum şi înlocuirea certificatului în cazul pierderii sau deteriorării acestuia, se va efectua numai cu acordul şefului instituţiei/subdiviziunii sau persoanei numite responsabile.

Reieşind din prevederile Legii nr. 289 din 22 iulie 2004 privind îndemnizaţiile pentru incapacitatea temporară de muncă şi alte prestaţii de asigurări sociale, certificatul pentru concediul de maternitate în cazul soţiilor aflate la întreţinerea soţilor, se va confirma prin prezentarea adeverinţei de căsătorie şi declaraţiei scrise pe propria răspundere că nu este persoana asigurată în cadrul sistemului public de asigurări sociale şi se va elibera cu acordul şefului instituţiei/subdiviziunii sau persoanei numite responsabile.

Compartimentul *,,Dispoziţii finale”* a fost completat cu unele prevederi care preconizează sporirea responsabilităţii conducătorilor instituţiilor medico-sanitare pentru eliberarea certificatelor de concediu medical şi organizarea controlului sistematic şi planificat a cazurilor de incapacitate temporară de muncă, iar Ministerul Sănătăţii urmează să instituie mecanisme noi de control pentru asigurarea corectitudinii eliberării certificatelor de concediu medical.

De asemenea, compartimentul a fost suplimentat cu prevederi privind cazurile în care certificatul de concediu medical poate fi anulat, fapt care va spori exigenţa şi responsabilitatea medicilor şi pacienţilor la eliberare şi prelungirea certificatelor de concediu medical.

1. **Locul actului în sistemul de acte normative, compatibilitatea cu reglementările legislaţiei în vigoare.**

La elaborarea proiectului hotărârii Guvernului privind modificarea şi completarea Instrucţiunii privind modul de eliberare a certificatului de concediu medical, aprobate prin Hotărîrea Guvernului nr. 469 din 24 martie 2005 s-a ţinut cont de actele normative în vigoare şi experienţa internaţională în domeniu.

Proiectul hotărârii Guvernului a fost elaborat în baza noilor modificări şi completări ale Codului Muncii nr. 154 din  28 martie 2003, Legii nr. 289 din 22 iulie 2004 privind îndemnizaţiile pentru incapacitatea temporară de muncă şi alte prestaţii de asigurări sociale, Legii 489 din  08 iulie 1999 privind sistemul public de asigurări sociale.

Modificările şi completările operate se încadrează în prevederile Convenţiilor internaţionale, ratificate de către Republica Moldova, şi anume: Convenţia Organizaţiei Internaţionale a Muncii nr. 102/1952 privind normele minime de securitate socială, şi Convenţia nr. 183/2000 privind revizuirea Convenţiei asupra protecţiei maternităţii din 1952 şi nu încalcă drepturile persoanelor la protecţie socială în caz de boală, maternitate sau cînd sunt necesare îngrijiri medicale.

1. **Fundamentarea economico-financiară în cazul în care realizarea noilor reglementări necesită cheltuieli financiare şi de altă natură.**

Implementarea proiectului propus nu necesită surse financiare suplimentare. Totodată, se presupune că noile prevederi vor contribui la reducerea cheltuielilor de plată a îndemnizaţiilor pentru incapacitatea temporară de muncă.

1. **Numele, denumirea participanţilor la elaborarea proiectului**

Proiectul a fost elaborat de către specialiştii Ministerului Sănătăţii în contextul modificărilor operate la Legea nr. 289 din 22 iulie 2004 privind îndemnizaţiile pentru incapacitatea temporară de muncă şi alte prestaţii de asigurări sociale.

Ministerul Sănătăţii solicită susţinerea şi avizarea proiectului hotărîrii de Guvern prezentate, în termen cît mai restrânși posibili.

**Ministru Andrei USATÎI**